Informația momentului în showbiz: Nicu Covaci a fost operat, vineri, 22 martie 2024. Medicii de la Timișoara i-au pus un diagnostic crunt, fiind nevoie de intervenție chirurgicală urgentă. Aceasta a durat nu mai puțin de 6 ore. Ce informații se știu până la momentul redactării materialului în cauză.
Liderul formației muzicale Phoenix a început să se confrunte cu stări medicale bizare în urmă cu aproximativ o lună de zile. Nicu Covaci acuza la momentul respectiv că se simțea ca și cum s-ar fi aflat în stare de ebrietate în mod constant, în ciuda faptului că nu consuma băuturi alcoolice.
Compozitorul și cântărețul de renume a mărturisit în spațiul public că nu reușea să se concentreze și cu greu se mobiliza pentru a duce la capăt sarcinile pe care le începea într-o zi.
"Nu știu ce am, presupun că s-a întâmplat ceva la creier", a declarat în urmă cu patru săptămâni Nicu Covaci, la momentul respectiv niciun cadru medical nereușind să ofere un diagnostic clar privind starea sa de sănătate.
Apreciatul artist s-a aflat într-un punct de cotitură, în urmă cu două săptămâni, când a început să-i amorțească pentru prima dată pielea feței. Nu a fost singurul simptom ce l-a îngrijorat, acesta fiind urmat de încețoșarea vederii și chiar suprapunerea imaginilor în așa fel încât păreau a fi dubluri.
A fost momentul în care Nicu Covaci a decis să își facă un RMN. În urma investigațiilor, medicii au descoperit o problemă destul de gravă: artistul prezenta o tumoră pe creier. Specialiștii i-au pus și un diagnostic crunt, anume Proces Expansiv Intracranian. A fost nevoie urgentă de operație.
Liderul trupei muzicale Phoenix a fost operat vineri, 22 martie 2024, la Timișoara. Medicii i-au extirpat, într-o intervenție medicală ce a durat nu mai puțin de 6 ore, o tumoră de pe creier. Specialiștii au trimis mostre din formațiune la laborator pentru analize amănunțite, potrivit Opinia Timișoarei.
Rămâne de văzut dacă tumora extirpată a fost malignă sau benignă. Din fericire, operația lui Nicu Covaci a decurs bine, iar compozitorul se află într-o stare medicală bună. Momentan, este intubat și se află pe secția ATI a Spitalului Județean din Timișoara, însă ar urma să fie detubat în următoarele ore.